Tolong jelaskan mengenai Jatim Park 3 dari Jatim Park dalam bahasa jawa

Saka wahana sadurungé, ya iku Jatim Park 1, kang ana papan lan piranti dolanan, kawruh, lan palipur, sarta Jatim Park 2 kanthi kaéndahan saka Muséum Satwa lan Secret Zoo. Kajaba saka iku, wis ana wahana anyar maneh ya iku Jatim Park 3. Jatim Park saiki wis nyedyani wahana kang narik kawigatèn arupa rékan Dinosaurus kang bakal katemokaké ing Jatim Park 3 iki.

Jatim Park 3 mapan ana ing Désa Beji, Kecamatan Junrejo, Kutha Batu. Papan iki gampang ditemokaké amarga mapan ana ing kiwané dalan gedhé yèn teka saka arah Malang. Jatim Park 3 duwèni underan taman dolanan lan sinau ngenani kéwan-kéwan purbakala kalebu Dinosaurus. Ora amung rékan Dinosaurus, para plancong uga bisa ndelok-ndelok limang jaman kuna déning pangreksa Jatim Park 3. Para plancong bakal ndelok kauripan ing jaman Dinosaurus, wiwit anané tumeka jaman sawisé Dinosaurus mati. Marang bocah-bocah, nom-noman, lan wong diwasa bakal kasuguhi kawruh ngenani dinosaurus ing donya. Dinosaurus iki urip sawatara 200 yuta taun kepungkur kang kapérang dadi limang jaman yaiku jaman Permian, Triassic, Jurassic, Cretaceous, lan Ice Age kang dadi jaman matiné Dinosaurus amarga kahanan kang èkstrim lan beku. Saliyané papan wisata Dino Park [Muséum Dino, The Rimba, 5 Zaman, Live with Dino], Jatim Park 3 uga ana wahana liya kaya ta Jembatan Oyod, 6D Animasi, Jurrasic Action, Ice Age, lan rékan dinosaurus kang bisa obah lan nywara.

Sawisé mubeng-mubeng, menawa para plancong ngrasa ngelak lan luwé bisa mara ing warung kang wus disedyani déning pihak Taman Wisata Dinosaurus Jatim Park 3. Warung-warung iki nyedyani manéka masakan tradhisional, Eropa, jajanan cilik-cilik, lan ombènan. Ana manèh Galèri Musik Dunia lan Fun Tèch Plaza kang nawakaké puluhan dolanan kanthi tèknologi anyar.

Tinimbang Jatim Park liyané, Jatim Park 3 iki duwèni prasarana kang luwih ganep. Yèn Jatim Park 1 ana Hotel Pondok lan Jatim Park 2 ana Pohon Inn Hotèl, Jatim Park 3 iki bakal kaganepi kanthi Hotèl lan Apartemèn kanggo nyenengaké para plancong. Ora amung minangka papan palipur lan pasinaon, Dino Park Malang iki uga duwèni punjering pasar lan mall kang gedhé. Kajaba saka iku, dhaérah iki uga duwèni manéka warna panganan kang pepak. Anane kabèh sarana kang wis disedyani déning pihak taman wisata nyebabake akeh plancong kang padha dolan saperlu plesir lan sinau ing papan iki.